1. ΠΡΟΕΔΡΙΚΟΝ ΔΙΑΤΑΓΜΑ της 20 Αυγ./15 Οκτ. 1934 Περί παραλαβής επί παρακαταθήκη των εισαγωγικών τελών πρώτων υλών προς κατασκευήν ξυλίνων βαρελίων προοριζομένων δια την αλλοδαπήν. ΄Εχοντες υπ΄ όψει:1)το άρθρ. 2 του Νόμ. 4607 της 1ης Μαΐου 1930 «περί τροποποιήσεως διατάξεων των περί τελωνειακού δασμολογίου Νόμων», 2)την υπ΄ αριθ. 497/1934 γνωμοδότησιν του Συμβουλίου Επικρατείας προτάσει, των Υπουργών των Οικονομικών και Εθνικής Οικονομίας, μετά συμφώνους γνωμοδοτήσεις του παρά τω Υπουργείω Εθνικής Οικονομίας Συμβουλίου Βιομηχανίας και της Διαρκούς Επιτροπής μελέτης του Δασμολογίου και των Εμπορικών Συμβάσεων, απεφασίσαμεν και διατάσσομεν: Άρθρ.1.-Επιτρέπεται εις ανεγνωρισμένους βαρελοποιούς ή επί παρακαταθήκη των εισαγωγικών τελών και των παρομαρτούντων φόρων και λοιπών δικαιωμάτων παραλαβή εισαγομένων εκ της αλλοδαπής 1) δουγών εκ ξυλείας δρυός, καστανέας και φηγού (οξυάς), ακατεργάστων της δασμολογικής κλάσεως 48,β, 1 και 2) σιδήρου ακατεργάστου εις ταινίας, δια στεφάνας της δασμολογικής κλάσεως 62δ, προς κατασκευήν ξυλίνων βαρελίων και εξαγωγήν αυτών πλήρων εγχωρίων προϊόντων ή κενών εις την αλλοδαπήν ή αποταμίευσιν εις δημοσίας αποθήκας ή τοιαύτας της Εταιρείας των Γενικών Αποθηκών. ΄Αρθρ.2.-Τα εισαγωγικά τέλη και οι παρομαρτούντες φόροι και δικαιώματα παρακατατίθενται κατά την παραλαβήν των εν άρθρ. 1 κατονομαζομένων πρώτων υλών, εις τον αρμόδιον τελωνειακόν ταμίαν επί διπλοτύπω αποδείξει τούτου, αποδίδονται δε εν όλω ή εν μέρει μετά την ολικήν ή μερικήν εντός προθεσμίας ενός έτους από της παραλαβής των πρώτων υλών πραγματοποίησιν της εις την αλλοδαπήν αποστολής ή της αποταμιεύσεως των κατασκευασθέντων βαρελίων. ΄Αρθρ.3.-Η εκ της κατεργασίας κατά την κατασκευήν των βαρελίων φθορά των δουγών ορίζεται εις 18% ήτοι επί ποσότητος παραληφθεισών δουγών βάρους 1000 χιλιογράμμων το βάρος εις καθαράν ξυλείαν των εξαχθησομένων ή αποταμιευθησομένων βαρελίων, δέον ν’ ανέλθη εις χιλιόγραμμα 820. Δια τον παραλαμβανόμενον ακατέργαστον σίδηρον εις ταινίας δια στεφάνας δια την κατασκευήν των σιδηρών μερών των βαρελίων (σιδηροστεφάνων) ουδεμία φθορά αναγνωρίζεται. ΄Αρθρ.4.-Την επομένην της λήξεως της υπό του άρθρ. 2 οριζομένης προθεσμίας χρεούται η σχετική αίτησις μεταποιήσεως δια του ποσού των εισαγωγικών τελών κλπ. των αναλογούντων επί των μήπω εξαχθεισών ή αποταμιευθεισών υπό μορφήν βαρελίων πρώτων υλών και εισάγεται το αναλογούν εις ταύτας ποσόν των παρακατατεθέντων εισαγωγικών τελών και λοιπών δικαιωμάτων ως τακτικόν δημόσιον έσοδον. ΄Αρθρ.5.-Η εισαγωγή των εν άρθρ. 1 κατονομαζομένων πρώτων υλών, η αποταμίευσις των κατασκευασθησομένων βαρελίων και η αποστολή τούτων εις την αλλοδαπήν επιτρέπεται δια των τελωνείων πάσης τάξεως. ΄Αρθρ.6.-Αι εκάστοτε παραλαμβανόμεναι υπό τους όρους του παρόντος ποσότητες πρώτων υλών προς κατασκευήν βαρελίων δεν δύνανται να είναι μικρότεραι των μεν δουγών των 3000 χιλιογράμμων, του δε σιδήρου ακατεργάστου εις ταινίας δια στεφάνας των 1000 χιλιογράμμων. ΄Αρθρ.7.-Καταργείται το από 20 Οκτ. 1933 Δ/μα «περί παραλαβής επί παρακαταθήκη των εισαγωγικών τελών ξυλείας προς κατασκευήν βαρελίων προοριζομένων δια την αλλοδαπήν. Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. Εις τους επί των Οικονομικών και της Εθνικής Οικονομίας Υπουργούς ανατίθεμεν την δημοσίευσιν και εκτέλεσιν του παρόντος Δ/τος. 